Helsingin poliisi pyytää silminnäkijähavaintoja kahdesta maanantaina tapahtuneesta ryöstöstä.

Ensimmäinen tapahtui iltakuudelta Oulunkylän keskustassa, jossa nuorten joukko ryösti 15-vuotiaan pojan. Tapahtumasarja käynnistyi, kun poikaporukka alkoi ensin huudella kahdelle pojalle ja sen jälkeen piiritti toisen, vaatien häneltä rahaa. Isokokoisin ryöstöstä epäillyistä kaatoi pojan maahan ja kohdisti häneen väkivaltaa.

Uhkailua jatkaen hän oli penkonut ryöstön kohteen kassia ja löytänytkin sieltä jonkin verran käteistä. Rahat epäilty ryöstäjä otti mukaansa ja poistui seurueensa kanssa juosten karkuun.

Epäiltynä ikäisekseen isokokoinen teinipoika

Ryöstetty poika soitti hätäkeskukseen ja poliisipartio etsi tuntomerkkeihin sopivaa ryhmää alueelta. Nuorisoporukkaa ei kuitenkaan tavoitettu. Nyt poliisi pyytää yleisöltä apua ja kertoo epäiltyjen tuntomerkit.

Päätekijä oli 14-16-vuotias ja ikäisekseen isokokoinen, kuvausten perusteella mahdollisesti somalitaustainen poika.

Muu porukka koostui pääosin tummaihoisista nuorista, mukana myös yksi vaaleaihoinen poika.

Pojat olivat nousseet Oulunkylästä ryöstön jälkeen ilmeisesti Westendiin päin menevään bussiin nro 550.

Havainnoista voi ilmoittaa poliisille puhelimitse 029-547 4372 tai sähköpostilla osoitteeseen ryosto.helsinki@poliisi.fi.

Poliisipartio kävi myöhemmin jututtamassa ryöstön kohteeksi joutuneita poikia heidän kotonaan.

– Pojille ei syntynyt vakavampia vammoja ryöstön seurauksena, mutta tapauksesta järkyttyneitä poikia ja heidän vanhempiaan pyydetään ottamaan yhteyttä kriisiapuun, mikäli asia jää heitä vaivaamaan, poliisi kertoi.

Ei suostunut tappelemaan

Poliisi sai eilen maanantaina illalla ilmoituksen myös toisesta ryöstöstä, Ylä-Malmilla puoli yhdentoista aikaan illalla. Ilmoituksen mukaan yksi ikäisekseen isokokoinen poika oli lyönyt nuorta miestä ja anastanut häneltä matkapuhelimen.

Nuorukainen oli kävellyt kohti Malmin linja-autoterminaalia, mutta lähettyvillä olleesta poikajoukosta oli alettu haastaa hänelle riitaa ja pyydetty tappelemaan. Kun nuorukainen ei ollut siihen suostunut, sivullinen löi häntä nyrkillä ja anasti matkapuhelimen.

Sen jälkeen poikajoukko pakeni juosten rappusia alas kohti Turkhaudantietä.

Poliisin tiedotteen mukaan epäilty ryöstäjä on alle 18-vuotias, tummaihoinen poika. Hänellä oli päällään musta Adidas-merkkinen lippalakki, musta takki, punavalkea huppari ja mustat housut

Poliisi pyytää havaintoja joukon liikkeistä ja epäillyn mahdollista tunnistusta puhelimitse 029 547 4372 tai sähköpostilla osoitteeseen ryosto.helsinki@poliisi.fi.